Què no constava en el document que es va fer públic dilluns?
Podem ha inclòs en el programa electoral de les eleccions espanyoles del 20 de desembre 'un referèndum amb garanties a Catalunya' per a decidir quina 'relació territorial desitgen establir [els catalans] amb Espanya'. Dilluns, a la pàgina web del partit, es va fer públic un document en què no constava el referèndum tal com s'explicita ara. Hi havia un apartat dedicat al dret de decidir, que parlava d'obrir 'un ampli debat ciutadà sobre el reconeixement i les formes d'exercici del dret de decidir en el marc del debat sobre el canvi constitucional'. I afegia: 'Reconeixerem constitucionalment la naturalesa plurinacional d'Espanya, com també assegurarem el dret dels governs autonòmics a fer consultes a la ciutadania sobre l'encaix territorial del país.' Parlava de recuperar 'el respecte com a fonament bàsic de les relacions entre els governs i els parlaments de tots els nivells territorials' de l'estat espanyol. Però no s'esmentava en cap moment la proposta de convocar un referèndum perquè els ciutadans de Catalunya decidissin el seu futur. Simplement, es limitava a dir que impulsaria 'un procés de canvi constitucional orientat a resoldre, entre més, els problemes d'estructuració territorial de l'estat' i que avaluaria i debatria les experiències del Regne Unit i el Canadà.
el referèndum tal com s'explicita ara